บาทเปิดตลาด 31.70 บาทต่อดอลลาร์ แข็งค่า
เงินบาทเปิดตลาด 31.70 บาทต่อดอลลาร์ แข็งค่า ติดตามตัวเลขส่งออกไทยวันนี้-ความชัดเจนปรับครม.
24 ก.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.70 บาท/ดอลลาร์ แข็งค่าจากเย็นวานนี้เล็กน้อยที่ระดับ 31.77 บาท/ดอลลาร์ หลังดอลลาร์อ่อนค่าเมื่อเทียบกับสกุลเงินหลัก เนื่องจากได้รับแรงกดดันจากตัวเลขการขอรับสวัสดิการว่างงานของสหรัฐฯสูงกว่าที่ตลาดคาดการณ์ไว้
"บาทแข็งค่าเล็กน้อยจากเย็นวานนี้ หลังดอลลาร์อ่อนค่าเนื่องจากยอดว่างงานของสหรัฐสูงกว่าคาด" นักบริหารเงินกล่าว นักบริหารเงินประเมินกรอบการเคลื่อนไหวของเงินบาทในวันนี้ไว้ระหว่าง 31.60-31.80 บาท/ดอลลาร์ โดยปัจจัยที่ตลาดจับตาดู ได้แก่ ทิศทางของเงินทุนต่างประเทศหลังราคาทองปรับเพิ่มขึ้นเกือบ 20 ดอลลาร์/ออนซ์, ความชัดเจนเกี่ยวกับการปรับคณะรัฐมนตรี (ครม.) และการแถลงตัวเลขภาวะการค้าต่างประเทศในเดือน มิ.ย.63 ของกระทรวงพาณิชย์